Αλεξία Καμμένου

Η Αλεξία Καμμένου (Βουλιαγμένη, 25 Ιουλίου 1969) είναι Ελληνίδα πρώην αθλήτρια της υδατοσφαίρισης, η οποία διετέλεσε προπονήτρια της εθνικής ομάδας υδατοσφαίρισης γυναικών της Ελλάδας το χρονικό διάστημα 2021-2024, συνεισφέροντας με αξιοσημείωτες εμφανίσεις.

Ως αθλήτρια υδατοσφαίρισης, η Καμμένου κατέκτησε τέσσερα πρωταθλήματα με τον ΝΟ Βουλιαγμένης (1991, 1993, 1994, 1997), ενώ αγωνίστηκε και στον ΠΑΟΚ (2004, 2005), σημειώνοντας στην καριέρα της συνολικά 230 γκολ από το 1988 έως το 2005. 

Έκανε το ντεμπούτο της στην Εθνική Ελλάδας το 1987 και αγωνίστηκε 182 φορές, σημειώνοντας 84 γκολ. Συμμετείχε σε ένα Παγκόσμιο Πρωτάθλημα (1998), έξι Ευρωπαϊκά Πρωταθλήματα (1989, 1991, 1993, 1995, 1997, 1999) και δύο Παγκόσμια Κύπελλα (1997, 1999).

 Προπονητική καριέρα 
Διετέλεσε πρώτη προπονήτρια στον ΝΟ Βουλιαγμένης για δέκα σεζόν, κατακτώντας το πρωτάθλημα Ελλάδας το 2007 και το Κύπελλο Ελλάδας το 2019. Στην Ευρώπη πανηγύρισε δύο Κύπελλα Πρωταθλητριών (2009, 2010) και δύο Σούπερ Καπ. Επιπλέον, η Καμμένου ήταν προπονήτρια στον ΑΝΟ Γλυφάδας από το 2013 έως το 2015.

Την άνοιξη του 2021 η Καμμένου έγινε εθνική προπονήτρια της Εθνικής Εφήβων. Τον Νοέμβριο της ίδιας χρονιάς ανέλαβε την ευθύνη της Εθνικής Γυναικών και αναμόρφωσε την εθνική ομάδα, κερδίζοντας το 2022 το ασημένιο μετάλλιο στο Ευρωπαϊκό Πρωτάθλημα Υδατοσφαίρισης Γυναικών στο Σπλιτ, και το ασημένιο μετάλλιο στο Ευρωπαϊκό Πρωτάθλημα Υδατοσφαίρισης Γυναικών στο Αϊντχόφεν το 2024.

Τον Φεβρουάριο 2024, η Καμμένου οδήγησε την εθνική Ελλάδας στην 4η θέση στο Παγκόσμιο Πρωτάθλημα Υδατοσφαίρισης Γυναικών στην Ντόχα μετά από αξιοσημείωτη παρουσία. Τον Οκτώβριο 2024, η ΚΟΕ ανακοίνωσε την λήξη της συνεργασίας της με την Αλεξία Καμμένου. 

 Προσωπική ζωή 
Η Καμμένου είναι αδελφή του πρώην πολιτικού και υπουργού, Πάνου Καμμένου.

Είναι διαζευγμένη και υπήρξε στο παρελθόν παντρεμένη με τον βετεράνο πολίστα Κώστα Κοκκινάκη, και μαζί έχουν μια ενήλικη κόρη.

 Παραπομπές 

Κατηγορία:Ελληνίδες υδατοσφαιρίστριες
Κατηγορία:Έλληνες προπονητές υδατοσφαίρισης
Κατηγορία:Υδατοσφαιρίστριες Βουλιαγμένης
Κατηγορία:Υδατοσφαιρίστριες Π.Α.Ο.Κ.
Κατηγορία:Προπονητές υδατοσφαίρισης Εθνικής Ελλάδας
Κατηγορία:Προπονητές υδατοσφαίρισης Βουλιαγμένης
Κατηγορία:Υδατοσφαιρίστριες Εθνικής Ελλάδας